Efter samarbejde med regeringen har Aalborg Portland mindsket nye miljøafgifter og sparer dermed 15 millioner kroner.

Den nordjyske cementfabrik Aalborg Portland stod til at skulle betale 40 millioner årligt i miljøafgifter. Men efter kritik af forhøjelsen af NOx-afgiften har regeringen i samarbejde med Aalborg Portland fundet en måde, så virksomheden kan spare en stor del af den høje afgift. - Jeg synes, man skal anerkende den indsats, den danske regering har gjort, for at sikre danske arbejdspladser, siger Bjarne Laustsen (Soc.Dem.), der har været blandt de mange, som har skubbet på for at finde løsninger til fordel for cementproducenten. I alt kan Aalborg Portland spare 15 af de 40 millioner. Det gøres ved at undgå en affaldsafgift ved at genbruge cementstøv. Og desuden bliver svovlafgiften lempet med fem millioner. De mindre afgifter glæder hos den nordjyske virksomhed selv. - Det er et skridt i den rigtige retning, siger direktør Kjeld Pedersen til nordjyske.dk.